4. การประกอบธุรกิจของแต่ละสายธุรกิจ

กลุ่มธุรกิจดำเนินการออกอากาศและสื่อโฆษณา

ธุรกิจโทรทัศน์

  ดำเนินการโดย บริษัท บางกอกเอ็นเตอร์เทนเม้นต์ จำกัด

(1) ลักษณะของผลิตภัณฑ์หรือบริการ

  บริษัท บางกอกเอ็นเตอร์เทนเม้นต์ จำกัด [บางกอกฯ]
  ได้ทำสัญญาร่วมดำเนินกิจการส่งโทรทัศน์สีกับองค์การสื่อสารมวลชนแห่งประเทศไทย
  (อ.ส.ม.ท.) ประเภท Build-Transfer-Operate
  (BTO)ให้เป็นผู้จัดสร้างสถานีส่งสัญญาณโทรทัศน์สีทั้งในส่วนกลางและส่วนภูมิภาค รวม 32 สถานี
  และได้รับสิทธิให้เป็นผู้ดำเนินการบริหารสถานีวิทยุโทรทัศน์ไทยทีวีสีช่อง 3
  โดยบางกอกฯได้ทำสัญญาร่วมดำเนินกิจการส่งโทรทัศน์สีกับองค์การสื่อสารมวลชนแห่งประเทศไทย
  รวมทั้งสิ้น 4 ฉบับ ฉบับสุดท้ายลงวันที่ 2 พฤษภาคม 2532 อายุสัมปทาน 30 ปี สิ้นสุดวันที่ 25
  มีนาคม 2563

  บางกอกฯ เป็นเจ้าของเวลาออกอากาศทั้งหมดที่มีอยู่ในฐานะที่เป็นนายสถานี
  และมีหน้าที่จัดผังรายการออกอากาศให้เหมาะสมเพื่อให้มีจำนวนผู้ชมสูงสุดในแต่ละวัน บางกอกฯ
  ทำการผลิตรายการประเภทข่าวส่วนใหญ่ด้วยตนเอง แต่สำหรับรายการประเภทบันเทิงต่างๆ เช่น
  ละครโทรทัศน์ รายการทอล์คโชว์ วาไรตี้โชว์ ภาพยนตร์ต่างประเทศ เป็นต้น บางกอกฯ
  จะทำงานร่วมกับผู้จัดหาและผลิตรายการอื่น เพื่อเป็นการกระจายความเสี่ยง
  และเพื่อสร้างความหลากหลายของรายการให้เป็นที่น่าสนใจของผู้ชม และมีประสิทธิภาพ

  สิทธิหรือข้อจำกัดในการประกอบธุรกิจ

  การเปลี่ยนแปลงในการกำกับดูแลการประกอบธุรกิจวิทยุกระจายเสียง และวิทยุโทรทัศน์

  รัฐธรรมนูญแห่งราชอาณาจักรไทย ปี 2540 มาตรา 40
  กำหนดให้คลื่นความถี่ที่ใช้ในการส่งวิทยุกระจายเสียง วิทยุโทรทัศน์ และวิทยุโทรคมนาคม
  เป็นทรัพยากรสื่อสารของชาติเพื่อประโยชน์สาธารณะ
  จึงให้มีการจัดตั้งองค์กรของรัฐที่เป็นอิสระทำหน้าที่จัดสรรคลื่นความถี่
  และกำกับดูแลการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม
  โดยการดำเนินการจัดสรรคลื่นความถี่และการกำกับดูแลกิจการฯ
  นั้นต้องคำนึงถึงประโยชน์สูงสุดของประชาชน ในระดับชาติ และระดับท้องถิ่น ทั้งในด้านการศึกษา
  วัฒนธรรม ความมั่นคงของรัฐ และประโยชน์สาธารณะอื่น
  รวมทั้งกำกับดูแลให้มีการแข่งขันโดยเสรีอย่างเป็นธรรมด้วย

  ผลของรัฐธรรมนูญฯมาตรา 40 ดังที่กล่าว
  ทำให้มีการตราพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง
  วิทยุโทรทัศน์ และกิจการโทรคมนาคม พ.ศ. 2543 [พรบ.องค์กรจัดสรรคลื่นความถี่ฯ] ขึ้น
  โดยให้มีการจัดตั้งองค์กรที่เกี่ยวข้องกับการประกอบกิจการ ดังนี้

  1.      คณะกรรมการกิจการกระจายเสียงและกิจการโทรทัศน์แห่งชาติ [กสช.]
  มีอำนาจหน้าที่ตามที่บัญญัติไว้ในพรบ.องค์กรจัดสรรคลื่นความถี่ฯ
  รวมทั้งการกำหนดนโยบายและจัดทำแผนแม่บทกิจการกระจายเสียง และกิจการโทรทัศน์
  กำหนดลักษณะและประเภทของกิจการกระจายเสียงและกิจการโทรทัศน์
  พิจารณาอนุญาตและกำกับดูแลการประกอบกิจการกระจายเสียงและกิจการโทรทัศน์
  และพิจารณาอนุญาตและกำกับดูแลการใช้คลื่นความถี่เพื่อกิจการวิทยุกระจาย
  เสียงและกิจการวิทยุโทรทัศน์

  2.      คณะกรรมการร่วม
  ซึ่งประกอบด้วยกรรมการกิจการกระจายเสียงและกิจการโทรทัศน์แห่งชาติ
  และกรรมการกิจการโทรคมนาคมแห่งชาติ (กทช.) มีหน้าที่บริหารคลื่นความถี่
  ระหว่างคลื่นความถี่ที่ใช้ในกิจการวิทยุกระจายเสียง และวิทยุโทรทัศน์
  และกิจการวิทยุโทรคมนาคม

  ดังนั้น เมื่อมีการแต่งตั้ง กสช.แล้วเสร็จ หน่วยงาน กสช.
  จะเป็นผู้มีบทบาทมากที่สุดในกิจการวิทยุและโทรทัศน์
  บางกอกฯย่อมจะต้องปฏิบัติตามหลักเกณฑ์ที่กฎหมาย หรือ กสช.กำหนด ตามความใน
  พรบ.องค์กรจัดสรรคลื่นความถี่ฯ

  อย่างไรก็ตาม เนื่องจากรัฐธรรมนูญแห่งราชอาณาจักรไทย ปี 2540
  ได้ถูกยกเลิกโดยคณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข
  และได้มีการประกาศใช้รัฐธรรมนูญแห่งราชอาณาจักรไทย (ฉบับชั่วคราว) พ.ศ.2549 แทน
  และมีการยกร่างรัฐธรรมนูญฉบับใหม่
  ซึ่งต่อมาเมื่อมีการลงประชามติให้รับเป็นรัฐธรรมนูญใหม่ฉบับปี 2550 ซึ่งในมาตรา 47
  มีบทบัญญัติให้รวม “กสช.” และ “กทช” เข้าด้วยกันเป็นองค์กรเดียว
  ดังนั้นจึงได้มีการดำเนินการออกพรบ.องค์กรจัดสรรคลื่นความถี่และกำกับการประกอบกิจการ
  วิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 ออกมาเมื่อวันที่ 17
  ธันวาคม 2553 ยกเลิก พรบ.องค์กรจัดสรรคลื่นความถี่ฯ ฉบับเดิม รวมคณะกรรมการ “กสช.”
  และ “กทช.” เข้าเป็นองค์กรเดียวใช้ชื่อว่า “คณะกรรมการกิจการกระจายเสียง
  กิจการโทรทัศน์ และกิจการโทรคมนาคมแห่งชาติ” ใช้ชื่อย่อว่า “กสทช.”
  ขณะนี้การจัดตั้ง“กสทช.”นี้ได้จัดตั้งเรียบร้อยแล้ว และกำลังจะประกาศแผนแม่บทฯ
  เพื่อที่จะทำหน้าที่ต่อไป

  นอกจากนี้ในช่วงท้ายของปี 2550 สภานิติบัญญัติแห่งชาติ(สนช.)
  ก็ได้ผ่านกฎหมายการประกอบกิจการกระจายเสียงและกิจการโทรทัศน์ และ
  ต่อมาได้มีการประกาศกฎหมายใหม่นี้ในราชกิจจานุเบกษา เมื่อวันที่ 4 มีนาคม 2551
  ให้มีผลบังคับใช้ในวันถัดไป
  และเมื่อกฎหมายใหม่นี้บังคับใช้แล้วกฎหมายฉบับเก่าที่อ้างถึงข้างต้นก็ได้ถูกยกเลิกไป
  และการดำเนินกิจการกระจายเสียงวิทยุ/โทรทัศน์ก็จะต้องอยู่ภายใต้กฎกติกาที่บัญญัติไว้ในกฎหมายใหม่นี้แทน
  โดยที่กฎหมายใหม่ได้จำแนกกิจการกระจายเสียงและกิจการโทรทัศน์ออกเป็น 3
  ประเภทใหญ่ได้แก่ (1) กิจการบริการสาธารณะ (2)กิจการบริการชุมชน และ (3)
  กิจการทางธุรกิจ
  โดยที่บางกอกฯได้รับสิทธิให้ดำเนินกิจการทางธุรกิจต่อไปได้ตามปกติจนกว่าสัญญาฉบับปัจจุบันนี้จะสิ้นสุดอายุ
  จากการแบ่งประเภทของกิจการนี้ ทำให้ผู้ประกอบกิจการในปัจจุบันบางราย
  โดยเฉพาะที่เป็นส่วนราชการ รัฐวิสาหกิจ และหน่วยงานอื่นของรัฐ
  จะต้องจัดทำแผนประกอบกิจการเพื่อขอรับใบอนุญาตประกอบกิจการใหม่ตามบทบัญญัติของกฎหมายใหม่นี้
  และนอกจากการแบ่งประเภทของกิจการแล้ว
  ในกฎหมายใหม่นี้ก็มีการวางกรอบการกำกับดูแลกิจการไว้อย่างกว้างๆคล้ายกับรายละเอียดที่แจงไว้ข้างต้น
  เพื่อเป็นแนว ทางให้องค์กรอิสระที่จะมาทำหน้าที่กำกับดูแลกิจการตามรัฐธรรมนูญ
  ออกข้อบังคับในรายละเอียดต่อไป

  สำหรับการโฆษณาและบริการธุรกิจนั้น
  พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551
  ได้กำหนดหลักเกณฑ์เกี่ยวกับกิจการกระจายเสียงและกิจการโทรทัศน์
  และระยะเวลาสำหรับการโฆษณาและบริการธุรกิจนั้น ในมาตรา 23
  กำหนดให้การโฆษณาและบริการธุรกิจได้ไม่เกินชั่วโมงละสิบสองนาทีครึ่ง
  โดยเมื่อรวมเวลาโฆษณาตลอดทั้งวันเฉลี่ยแล้วต้องไม่เกินชั่วโมงละสิบนาที

  ผู้ประกอบกิจการโทรทัศน์ รูปแบบการดำเนินงาน และผู้ที่เกี่ยวข้อง

  ผู้ประกอบกิจการสถานีวิทยุโทรทัศน์ประเภทฟรีทีวี ปัจจุบันมีอยู่ด้วยกันทั้งสิ้น 6 รายโดยที่
  5เครือข่ายเดิม(ช่อง 3-ดำเนินการโดยบริษัท บางกอกเอ็นเตอร์เทนเม้นต์ จำกัด, ช่อง 5,
  ช่อง 7, ช่อง 9 และช่อง 11) ส่งวิทยุโทรทัศน์ในย่านความถี่วีเอช เอฟ (VHF) ซึ่งใช้ความถี่
  30-300 เมกะเฮิรตซ์เป็นหลัก ด้วยข้อจำกัดด้านความถี่
  เนื่องจากจะทำให้เกิดการรบกวนกันของสัญญาณ
  ทำให้ไม่สามารถจัดตั้งสถานีโทรทัศน์ระบบวีเอชเอฟเพิ่มขึ้นได้อีก ช่วงกลางปี 2539 สำนักนายก
  รัฐมนตรีได้อนุมัติให้จัดตั้งสถานีวิทยุโทรทัศน์ใหม่ในระบบยูเอชเอฟ (UHF)
  โดยจะส่งคลื่นวิทยุโทรทัศน์ในย่านความถี่ 300-3,000 เมกะเฮิรตซ์ ให้กับสถานีโทรทัศน์ TPBS

  ผู้ประกอบการในธุรกิจนี้ สามารถแบ่งเป็นลักษณะต่าง ๆ ได้ดังนี้

  1. เจ้าของเวลา สถานีวิทยุโทรทัศน์เป็นเจ้าของเวลาการแพร่ภาพทั้งหมดของสถานี
  โดยมีผู้ที่เป็นเจ้าของเวลาอยู่ 6 สถานี คือ ช่อง 3 ช่อง 5 ช่อง 7 ช่อง 9 ช่อง 11 และTPBS

  2. ผู้เช่าเวลาเป็นผู้ที่เช่าช่วงเวลาจากสถานีมาเพื่อหารายการและโฆษณามาแพร่ภาพ
  ในช่วงเวลาที่เช่ามา หรือเพื่อให้เช่าช่วงต่อ
  นอกจากนี้ยังมีนายหน้าทั่วไปที่ซื้อเวลาโฆษณาแล้วนำไปจำหน่ายต่ออีกทอดหนึ่ง

  3. ผู้เช่าช่วงเวลา ที่เช่าเวลาต่อมาจากผู้เช่าเวลารายอื่นอีกทอดหนึ่ง
  เพื่อหารายการและโฆษณามาแพร่ภาพในช่วงเวลานั้นๆ ก็ได้

  4. ผู้ผลิตรายการเป็นผู้ประกอบธุรกิจด้านการผลิตรายการเป็นหลัก
  โดยจะรับผิดชอบในกระบวนการผลิตรายการรวมทั้งติดต่อกับศิลปินนักแสดงต่างๆ

  5. ผู้ขายโฆษณา ผู้ทำหน้าที่ขายโฆษณา อาจเป็นเจ้าของเวลาโฆษณาของสถานีวิทยุโทรทัศน์
  ซึ่งสามารถนำไปจำหน่ายให้แก่ผู้ที่สนใจลงโฆษณาเอง
  หรืออาจเป็นนายหน้าผู้ที่ทำหน้าที่รับเหมาเวลาโฆษณา เพื่อการจำหน่ายต่อ
  ในปัจจุบันนี้มีทั้งสถานีผู้ที่เป็นเจ้าของเวลา ผู้ผลิตรายการ ผู้เช่าเวลา ตลอดรวมถึงนายหน้า
  ที่ทำหน้าที่เป็นผู้จำหน่ายเวลาโฆษณา

  (2) การตลาดและภาวะ การแข่งขัน

  นโยบายการตลาดและกลยุทธ์ในการแข่งขัน

  1. เพิ่มอัตราคนดูรวม เนื่องจากการวัดผลงานการจัดรายการของสถานีโทรทัศน์
  พิจารณาได้จากอัตราคนดูในแต่ละช่วงเวลา บางกอกฯจึงเน้นในการจัดผังรายการให้เหมาะสม

  2. เลือกสรรรายการที่มีคุณภาพ บางกอกฯให้ความสนใจอย่างยิ่ง
  ในการคัดเลือกรายการที่จะนำมาแพร่ภาพในทุกขั้นตอน
  ตั้งแต่การร่วมกับผู้ผลิตรายการเลือกบทประพันธ์ ผู้กำกับการแสดง นักแสดง
  ตลอดจนควบคุมคุณภาพของรายการโดยตลอดทั้งกระบวนการ
  เพื่อให้รายการมีคุณภาพตามที่ต้องการและได้รับความนิยมจากกลุ่มผู้ชมให้มากที่สุด

  3. จัดผังรายการให้เหมาะสม เพื่อให้มีความเหมาะสมกับกลุ่มผู้ชมในแต่ละช่วงเวลา
  บางกอกฯจึงได้ปรับเปลี่ยนผังรายการไปตามสมัยนิยม

4.  การควบคุมคุณภาพของรายการ โดยเฉพาะรายการประเภทละคร
    บางกอกฯมีนโยบายว่ารายการต่างๆต้องผลิตให้เสร็จสมบูรณ์ก่อนที่จะเริ่มแพร่ภาพ
    เพื่อให้การถ่ายทำเป็นไปอย่างสมบูรณ์มากที่สุดโดยไม่ต้องรีบเร่ง
    เสี่ยงกับการที่จะถ่ายทำไม่ทันกับการแพร่ภาพ
    และจะไม่พยายามยืดเนื้อหาของรายการกว่าที่ควรจะเป็น
    นอกจากนี้จะพยายามเลือกผู้ผลิตรายการให้เหมาะสมกับเรื่อง/รายการที่จะทำการผลิต ทั้งนี้
    เพราะผู้ผลิตรายการมีความถนัดที่แตกต่างกัน
    เพื่อให้คุณภาพของรายการ/ละครมีความสมบูรณ์มากที่สุด

5.  ออกอากาศให้ครอบคลุมพื้นที่ทั่วประเทศไทย
    บางกอกฯได้ทำการขยายพื้นที่การแพร่ภาพของสถานีโทรทัศน์ไทยทีวีสีช่อง 3
    เพื่อให้ครอบคลุมพื้นที่ที่สามารถรับชมให้มากที่สุด
    ปรับปรุงคุณภาพการรับชมทั้งในบริเวณที่มีสภาพภูมิประเทศเป็นภูเขา
    หรือพื้นที่ที่รับสัญญาณได้ไม่ดีนัก ซึ่งจะทำให้การแพร่ภาพเข้าถึงคนไทยทั่วทั้งประเทศได้พร้อมๆกัน
    ปัจจุบันสถานีโทรทัศน์ไทยทีวีสีช่อง 3 จัดได้ว่าสามารถแพร่ภาพผ่านทางสถานีเครือข่ายจำนวน
    32 สถานี ครอบคลุมพื้นที่ได้มากกว่าร้อยละ 90 ของพื้นที่ทั่วทั้งประเทศ
    และสามารถเข้าถึงประชาชนได้ถึงกว่าร้อยละ 96 ของประชาชนทั่วประเทศ

6.  ปรับปรุงคุณภาพของสัญญาณ
    บางกอกฯพยายามอย่างต่อเนื่องในการปรับปรุงระบบการรับและส่งสัญญาณภาพ
    เพื่อให้ผู้ชมสามารถรับชมรายการของสถานีโทรทัศน์ไทยทีวีสีช่อง 3 ได้ชัดเจนมากยิ่งขึ้น
    ดังจะเห็นได้จากการที่บางกอกฯได้ลงทุนในการปรับปรุงเครือข่ายสถานีตามจังหวัดต่างๆ
    อย่างต่อเนื่องมาตลอด โดยมุ่งที่จะทำให้ระบบการรับและส่งสัญญาณภาพมีประสิทธิภาพมากยิ่งขึ้น

  การจำหน่ายและช่องทางการจำหน่าย

  การขายโฆษณาของสถานีโทรทัศน์ไทยทีวีสีช่อง 3 เป็นไปตามนโยบายของบางกอกฯ
  ซึ่งมีทีมงานขาย เพื่อติดต่อกับบริษัทโฆษณาซึ่งเป็นลูกค้ารายใหญ่
  สำหรับช่วงเวลาสำคัญลูกค้าที่เป็นบริษัทโฆษณาจะมาจองเวลาโฆษณาตั้งแต่ต้นปี
  เนื่องจากสื่อโทรทัศน์เป็นสื่อโฆษณาที่ได้รับความนิยมสูงสุด
  จึงมีผู้สนใจซื้อเวลาโฆษณาเป็นจำนวนมากในขณะที่เวลาโฆษณามีอยู่จำกัด

  นโยบายราคา บางกอกฯและผู้ผลิตรายการจะร่วมกันเป็นผู้กำหนดอัตราค่าโฆษณา
  ปัจจัยที่ใช้ประกอบในการกำหนดราคาได้แก่ เวลาออกอากาศ อัตราค่าโฆษณาของคู่แข่ง
  รวมทั้งความนิยมของผู้ชมต่อรายการ(Rating) ทั้งนี้ ช่วงที่อัตราค่าโฆษณาสูงสุด คือ
  ช่วงละครหลังข่าว (20:30-22:30 น.) รองลงมา คือช่วงข้างเคียงละคร (18:30-20.30
  น.และ 22:30-23:30 น.) และปกติในอดีตที่ผ่านมา บางกอกฯมีการปรับอัตราค่าโฆษณาทุกปี
  โดยการปรับอัตราค่าโฆษณาจะพิจารณาตามความเหมาะสมของตลาดโดยรวม

  ลักษณะของลูกค้าและความสัมพันธ์ของลูกค้ากับกลุ่มบีอีซี เวิลด์

  เนื่องจากรายได้ของธุรกิจนี้มาจากการขายเวลาโฆษณาสินค้าเป็นหลัก
  ลูกค้าที่เป็นบริษัทตัวแทนโฆษณา(Advertising Agency)
  และรับจ้างบริหารงานโฆษณาให้กับเจ้าของสินค้า
  หรือเจ้าของสินค้าหรือบริการที่จองซื้อเวลาโฆษณาเพื่อนำเสนอรายการโฆษณาของตนเอง
  ซึ่งลูกค้าทั้งสองประเภทนี้ไม่ได้รับสิทธิพิเศษใดๆจากกลุ่มบีอีซี เวิลด์ หรือบริษัทย่อย และกลุ่มบีอีซี
  เวิลด์ไม่มีนโยบายทำข้อตกลงผูกพันการขายเวลาโฆษณาระยะยาวกับกลุ่มลูกค้าแต่อย่างใด
  การที่ลูกค้าจะทำการโฆษณามากหรือน้อยนั้น ขึ้นอยู่กับการแข่งกันในแต่ละธุรกิจ
  ผู้โฆษณาผ่านสื่อโทรทัศน์รายใหญ่จะเป็นผู้ผลิต ผู้ขายสินค้าอุปโภค บริโภคเป็นหลัก
  ในระยะหลังเริ่มมีผู้ให้บริการด้านโทรคมนาคม ผู้ผลิตรถยนต์
  และผู้ประกอบการในธุรกิจการเงินเข้ามาเพิ่มในฐานะผู้โฆษณารายใหญ่

  ภาวะอุตสาหกรรมและการแข่งขัน

  ภาวะการแข่งขันภายในอุตสาหกรรมโทรทัศน์

  ธุรกิจโทรทัศน์ในประเทศ อาจแบ่งออกได้เป็น 2 ส่วน คือ (1) ธุรกิจโทรทัศน์ปกติ และ (2)
  ธุรกิจโทรทัศน์ระบบบอกรับเป็นสมาชิก

  ในส่วนของธุรกิจโทรทัศน์ปกตินั้น ปัจจุบันมีเครือข่ายหลัก6เครือข่าย โดยที่ 5 เครือข่ายเดิม
  (ช่อง3-ซึ่งดำเนินการโดยบริษัท บางกอกเอ็นเตอร์เทนเม้นต์ จำกัด, ช่อง5, ช่อง7, ช่อง9
  และช่อง11)ออกอากาศในระบบVHFเป็นหลัก และ เครือข่ายใหม่“ไทย-พีบีเอส”(T-PBS
  ซึ่งเริ่มในชื่อ“ไอทีวี” แล้วเปลี่ยนแปลงเป็น“ทีไอทีวี”
  ก่อนแปรสภาพมาเป็นเครือข่ายที่ให้บริการในฐานะบริการสาธารณะเช่นปัจจุบัน)ออกอากาศในระบบUHF
  แม้ทุกเครือข่ายมีพื้นที่ออกอากาศครอบคลุมทั่วประเทศในขนาดที่ใกล้เคียงกัน
  แต่เนื่องจากความนิยมที่สร้างสะสมมาเป็นเวลานาน การแข่งขันจึงกระจุกตัวอยู่ในระหว่าง 2
  เครือข่ายหลัก คือ “ช่อง3” และ “ช่อง7”
  ซึ่งมีส่วนแบ่งผู้ชมรวมกันในช่วงเวลาที่สำคัญอยู่สูงถึงประมาณร้อยละ70
  โดยที่ทาง“ช่อง7”อยู่ในฐานะที่ได้รับการยอมรับว่าเป็นผู้นำตลาด ในประเด็นเรื่องสัดส่วนคนดู
  เนื่องจากการที่“ช่อง7” สามารถสร้างเครือข่ายให้ครอบคลุมทั่วประเทศได้ก่อนเครือข่ายอื่นๆ
  จึงได้เปรียบในการสร้างฐานคนดูมีส่วนแบ่งคนดูประมาณร้อยละ40 ในขณะที่“ช่อง3”ที่ในช่วงต้น
  เข้าถึงได้เฉพาะคนดูในส่วนที่เป็นคนเมือง จึงมีฐานคนดูที่แคบกว่า
  แม้ว่าในช่วงยี่สิบปีหลังนี้“ช่อง3”ได้ขยายเครือข่ายสามารถเข้าถึงคนดูได้ทั่วประเทศเท่าเทียมกับเครือข่ายอื่น
  และได้มีการนำเสนอรายการในรูปแบบต่างๆเพิ่มเติมขึ้น
  เพื่อเป็นการสร้างความหลากหลายของฐานคนดูของ “ช่อง3” แต่ก็ยังมีส่วนแบ่งคนดูเป็นที่2
  มีส่วนแบ่งคนดูประมาณร้อยละ30 ต่ำกว่าที่“ช่อง7”มีอยู่พอสมควร อีก4เครือข่ายที่เหลือนั้น
  ต่างมีคนดูอยู่ในระดับร้อยละ10 หรือต่ำกว่า
  โดยที่“ช่อง11”เป็นเครือข่ายที่มีคนดูน้อยที่สุดในภาวะปกติ

  ในแง่ธุรกิจในฐานะสื่อโฆษณา ในช่วงแรกทุกเครือข่ายต่างให้บริการเชิงพาณิชย์
  จนเมื่อมีการบอกเลิกสัญญาระหว่างภาครัฐกับ “ไอทีวี”
  เปลี่ยนแปลงเป็น“ทีไอทีวี”ก็ยังดำเนินการต่อในรูปแบบเดิมอยู่ต่ออีกระยะหนึ่ง
  จนกระทั่งมีการแปลงสภาพ“ทีไอทีวี”อีกครั้งเป็น “ไทย-พีบีเอส”
  (T-PBS)ในรูปแบบโทรทัศน์สาธารณะที่ไม่มีโฆษณาในช่วงกลางมกราคมปีพ.ศ.2551
  ทำให้จำนวนผู้ประกอบการสถานีโทรทัศน์เพื่อการพาณิชย์ปรับลดลงเหลือเพียง5เครือข่าย
  และโดยที่“เนลสัน มีเดีย รีเสริทช์”ได้เคยรายงานว่า
  “ไอทีวี/ทีไอทีวี”มีส่วนแบ่งตลาดในเม็ดเงินโฆษณาผ่านสื่อโทรทัศน์สูงกว่าร้อยละ15ในปีพ.ศ.2550และก่อนหน้านั้น
  ยิ่งทำให้ภาวะอุตสาหกรรมในแง่ของส่วนแบ่งเม็ดเงินโฆษณาเปลี่ยนแปลงไปจากเดิมมาก
  และก็มีผลทำให้จำนวนยอดเม็ดเงินโฆษณาผ่านสื่อโทรทัศน์ในปีพ.ศ.2551
  ตามที่รายงานโดย“เนลสันฯ”ได้ยุบตัวลงจากปีก่อนเกือบทุกเดือน แต่อย่างไรก็ตาม
  เนลสันฯได้รายงานว่าอุตสาหกรรมยังมีการเติบโตจากปีก่อนในช่วงไตรมาส 2
  และเป็นไตรมาสที่ดีที่สุดของปีพ.ศ. 2551 ทำให้ อุตสาหกรรมโดยรวมในปีพ.ศ.2551
  ยุบตัวลงจากปีก่อน เพียงร้อยละ4.4 จึงมีผลทำให้ทุกช่อง ยกเว้น “ที-ไอทีวี/ที-พีบีเอส”
  มีการเติบโตสูงกว่าปีก่อนทั้งสิ้น โดยที่การใช้เงินของผู้โฆษณาไม่ได้ยุบตัวไปในทางเดียวกัน
  นอกจากผู้ที่เคยเป็นผู้โฆษณารายใหญ่ของ“ที-ไอทีวี”ซึ่งกลับมาเป็นผู้โฆษณาที่ใช้เงินลดลงในปีพ.ศ.2551
  แต่เนลสันฯได้รายงานว่ายังมีผู้โฆษณาหลายกลุ่มสินค้า/หลายราย ทั้งรายใหญ่ๆและรายกลางๆ
  ที่ยังเพิ่มการใช้เงินโฆษณาผ่านสื่อโทรทัศน์ในปีพ.ศ.2551นั้นสูงขึ้นกว่าปีก่อน
  และมีหลายรายที่ใช้เงินโฆษณาเพิ่มขึ้นมากกว่าร้อยละ20ของปีก่อน
  อีกทั้งยังมีผู้โฆษณารายใหม่เพิ่มเข้ามาอีกมากราย
  ทำให้ผู้โฆษณาส่วนใหญ่มีส่วนแบ่งในอุตสาหกรรมลดลง แสดงให้เห็นได้ชัดถึงความหลากหลาย,
  ความมั่นคง และโอกาสที่ดีของการเติบโตของอุตสาหกรรม อันเป็นเหตุให้ทั้ง “ช่อง3”
  และเครือข่ายอื่น
  สามารถปรับอัตราราคาเวลาโฆษณาเพิ่มขึ้นในบางช่วงเวลามาตั้งแต่ช่วงต้นปีพ.ศ.2551
  และอีกรอบในช่วงกลางไตรมาส2ปีพ.ศ.2551 ก่อนที่ข่าวร้ายทั้งจากภายนอกและภายในประเทศ
  จะมีผลลบต่อเศรษฐกิจมหภาค
  จนทำให้อุตสาหกรรมได้ยุบตัวต่อเนื่องกันใน2เดือนสุดท้ายของปีพ.ศ.2551นั้น
  แต่ก็ยังเป็นอัตราการยุบตัวลงในอัตราที่ต่ำ
  สำหรับปีพ.ศ.2552ข่าวร้ายทั้งจากภายนอกและภายในประเทศ
  เริ่มส่งผลลบต่อเศรษฐกิจมหภาคของไทย มาตั้งแต่ปลายปีพ.ศ.2551
  มีผลทำให้อุตสาหกรรมในไตรมาสแรกของปีพ.ศ.2552
  ได้ยุบตัวลงถึงร้อยละ8จากยอดที่เคยใช้ในไตรมาสก่อน ตามรายงานของ “เนลสันฯ”
  แม้ส่วนหนึ่งจะถือได้ว่าเป็นปกติของการเปรียบเทียบไตรมาสต้นปี(ซึ่งเป็นช่วง“โล-ซีซั่น”)
  กับไตรมาสท้ายปี(ซึ่งเป็นช่วง“ไฮ-ซีซั่น”) และ“เนลสันฯ”ก็ได้รายงานว่า
  เม็ดเงินโษณาผ่านสื่อโทรทัศน์ได้ปรับฟื้นตัวในเดือนมีนาคม เมื่อเริ่ม“ไฮ-ซีซั่น”รอบแรกของปี
  พ.ศ.2552 แม้ “เนลสันฯ”
  ได้รายงานด้วยว่าการใช้เงินของผู้โฆษณารายใหญ่รายหนึ่งในช่องหลักช่องหนึ่งได้ลดลงมากผิดปกติ
  ฉุดให้อุตสาหกรรมลดต่ำลงจากปีก่อนในอัตราสูงในไตรมาสสองของปีนั้น แต่เหตุการณ์ผิดปกตินั้น
  กลับมีผลช่วยให้ภาวะการแข่งขัน
  ในระหว่างเจ้าของสินค้า/ผู้โฆษณาในกลุ่มสินค้าที่เกี่ยวข้องเพิ่มรุนแรงมากขึ้น
  มีการใช้เงินโฆษณาจากผู้โฆษณากลุ่มนั้นเพิ่มจากฐานของปีก่อนสูงมาก
  ทำให้อุตสาหกรรมกลับมามีการเติบโตได้เป็นอย่างดีในครึ่งหลังของปี
  และเป็นการเติบโตในอัตราที่ดีขึ้นอย่างต่อเนื่อง ช่วยให้ยอดรวมทั้งปีพ.ศ.2552
  มีการเติบโตสูงกว่าปีก่อนได้ โดยที่ทุกช่องมีการเติบโตจากฐานปีก่อน
  ยกเว้นช่องหลักที่มีการลดผิดปกติ
  แม้ปัญหาความผิดปกตินั้นดูคล้ายจะได้คลี่คลายไปตั้งแต่ปลายไตรมาสสามแล้วก็ตาม สำหรับปี 2553
  จากฐานที่ต่ำในปีก่อนตั้งแต่ไตรมาสแรกเพราะปัญหาเศรษฐกิจมหภาค
  ซ้ำด้วยปัญหาในการใช้เงินของผู้โฆษณารายใหญ่รายหนึ่ง-ในโทรทัศน์ช่องหลักช่องหนึ่ง
  ในช่วงไตรมาส2และ3ของปีพ.ศ.2552
  ซึ่งก็มีส่วนทำให้สภาวะการแข่งขันในระหว่างเจ้าของสินค้า/ผู้โฆษณาในกลุ่มสินค้าที่เกี่ยวข้อง
  พัฒนารุนแรงมากขึ้นมาตั้งแต่นั้น
  และมีส่วนทำให้อุตสาหกรรมกลับมามีการเติบโตได้เป็นอย่างดีมาตั้งแต่ครึ่งหลังของปีพ.ศ.2552
  เป็นการเติบโตในอัตราที่ดีขึ้นอย่างต่อเนื่อง
  ช่วยให้ยอดการใช้เงินโฆษณาผ่านสื่อโทรทัศน์ในปีพ.ศ.2553นี้ ตามที่รายงานโดย “เนลสัน มีเดีย
  รีเสริทซ์” (เนลสันฯ) มีการเติบโตสูงกว่าฐานปีก่อนเป็นตัวเลขสองหลัก ได้ตลอดทั้งปี
  แม้อุตสาหกรรมและประเทศได้ประสบปัญหาจากเหตุการจลาจลกลางเมืองในช่วงกลางไตรมาส2
  แต่เมื่อเหตุการณ์นั้นสงบ การใช้เงินโฆษณาก็โตขึ้นมามาก อย่างต่อเนื่องอีกเช่นเคย
  ส่วนหนึ่งก็ได้ผลบวกจากการถ่ายทอดสดการแข่งขันฟุตบอลโลก
  อีกส่วนหนึ่งก็ได้ผลบวกจากการปรับฟื้นของเศรษฐกิจมหภาค และ
  การปรับฟื้นของความเชื่อมั่นของผู้บริโภคและผู้ประกอบการ
  อีกทั้งยังมีการถ่ายทอดการแข่งขันกีฬาเอเชี่ยนเกมส์ในช่วงท้ายปีอีกด้วย ทั้งหลายทั้งปวงนั้น
  ต่างเป็นเหตุกระตุ้นให้ภาวะการแข่งขันในระหว่างเจ้าของสินค้า/ผู้โฆษณาเพิ่มความรุนแรงมากขึ้นไปอีก
  เนลสันฯได้รายงานว่ายอดรวมทั้งปีพ.ศ.2553อุตสาหกรรมได้โตขึ้นร้อยละ15
  โดยที่เนลสันฯได้รายงานด้วยว่า มีผู้โฆษณาหลายกลุ่มสินค้า/หลายราย
  ทั้งรายใหญ่ๆและรายกลางๆ
  ทั้งที่เป็นผู้โฆษณาจากกลุ่มสินค้าอุปโภค/บริโภคหลัก-ที่เป็นผู้โฆษณารายใหญ่มาแต่ดั้งเดิม และ
  ผู้โฆษณาที่เริ่มขยับขึ้นมาเป็นรายใหญ่หน้าใหม่จากกลุ่มอุตสาหกรรมยานยนต์ และ
  อุตสาหกรรมการเงิน
  ต่างได้เพิ่มการใช้เงินโฆษณาผ่านสื่อโทรทัศน์สูงขึ้นกว่าที่เคยใช้ในปีก่อนในอัตราสูง
  -เพิ่มขึ้นมากกว่าร้อยละ20ของปีก่อน- ทำให้เม็ดเงินโฆษณาผ่านสื่อโทรทัศน์ในปีพ.ศ.2553นั้น
  เป็นยอดที่สูงสุดเป็นประวัติการณ์
  สูงกว่าที่เคยเป็นในปีพ.ศ.2550ที่ขณะนั้นอุตสาหกรรมยังมี“ไอทีวี”ร่วมอยู่ด้วยตลอดทั้งปีนั้นแล้ว
  และเนลสันฯได้รายงานด้วยว่าเขาพบว่า อัตราการใช้นาทีโฆษณา
  ได้เพิ่มขึ้นถึงอัตราสูงสุดที่กำหนดโดยกฎหมาย
  ในแทบทุกช่องต่อเนื่องตลอดช่วงครึ่งหลังของปีอีกด้วย ตอกย้ำให้เห็นชัดเจน
  ถึงพลังซื้อจากความหลากหลายของอุตสาหกรรม ตลอดถึงความมั่นคง และ
  โอกาสที่ดีของการเติบโตอย่างต่อเนื่องของอุตสาหกรรม

  หลังจากที่อุตสาหกรรมโฆษณาได้โตขึ้นมาอย่างต่อเนื่องหลายไตรมาส
  จนถึงปลายกันยายนพ.ศ.2554 “เนลสัน มีเดีย รีเสริทซ์”
  ได้รายงานว่าอุตสาหกรรมโฆษณาเริ่มทรุดตัวปรับลดลงมาตั้งแต่เดือนตุลาคม
  โดยเป็นผลกระทบจากปัญหามหาอุทกภัย และได้ทรุดหนักลงไปอีกในเดือนพฤศจิกายน
  เมื่อน้ำท่วมเขตอุตสาหกรรมหลายแห่ง
  และน้ำที่ท่วมได้สร้างปัญหาในการขนส่งสินค้าเข้า/ออกกรุงเทพฯ
  จนเป็นผลฉุดให้อุตสาหกรรมทรุดลง ต่ำกว่าไตรมาสก่อน และต่ำกว่าปีก่อน กว่าร้อยละ14
  แม้ว่าจะได้มีการฟื้นตัวอย่างเห็นได้ชัดในเดือนธันวาคมก็ตาม

  แต่จากการที่อุตสาหกรรมโฆษณาได้เติบโตดีขึ้นมาตลอดตั้งแต่ต้นปี พ.ศ.2554 จนถึงสิ้นไตรมาส 3
  จึงทำให้ยอดรายจ่ายโฆษณารวมทั้งปี ยังสามารถโตขึ้นเป็นยอดสูงกว่าปีก่อนได้อยู่ดี
  แม้อัตราเติบโตจะเป็นเพียงแค่ร้อยละ3.5
  โดยที่สื่อโทรทัศน์ได้รับผลกระทบจากปัญหามหาอุทกภัยในอัตราที่รุนแรงกว่าสื่ออื่น
  ประกอบกับการที่แนวโน้มภาวะเศรษฐกิจที่ได้ปรับตัวดีขึ้นก่อนหน้านั้น ได้ส่งผลให้สื่อโฆษณาอื่นๆ
  สามารถเติบโตได้ในอัตราที่ดีกว่าสื่อโทรทัศน์ ที่มีข้อกำหนดบังคับจำกัดจำนวนนาทีโฆษณาไว้
  และได้มีการใช้นาทีโฆษณาในอัตราสูงมาตั้งแต่ปีก่อน
  จึงมีผลให้การใช้เงินโฆษณาผ่านสื่อโทรทัศน์เติบโตขึ้นจากปีก่อนในอัตราที่ต่ำกว่าอุตสาหกรรม(โตขึ้นเพียงร้อยละ2.4)

  อย่างไรก็ตาม,จากภาวะเศรษฐกิจที่ดีขึ้น ก่อนเกิดมหาอุทกภัย
  ซึ่งได้เป็นเหตุกระตุ้นให้ภาวะการแข่งขันในระหว่างเจ้าของสินค้า/ผู้โฆษณา
  ให้มีการแข่งขันกันรุนแรงมากขึ้นไปอีก เราจึงเห็นได้ว่ามีผู้โฆษณา หลายราย/หลายกลุ่มสินค้า
  ทั้งรายใหญ่ๆและรายกลางๆ ทั้งที่เป็นผู้โฆษณาเดิมและเป็นรายใหม่
  ทั้งจากกลุ่มสินค้าที่เป็นผู้โฆษณารายใหญ่มาแต่ดั้งเดิม (เช่น
  ผู้โฆษณาในกลุ่มสินค้าอุปโภค/บริโภคหลัก และอุตสาหกรรมโทรคมนาคม)
  และกลุ่มสินค้าที่เริ่มโตขึ้นมาเป็นผู้โฆษณารายใหญ่หน้าใหม่ (เช่น
  ผู้โฆษณาจากกลุ่มอุตสาหกรรมยานยนต์ และอุตสาหกรรมการเงิน)
  ต่างก็ได้เพิ่มการใช้เงินโฆษณาผ่านสื่อโทรทัศน์สูงขึ้นกว่าที่เคยใช้ในปีก่อนในอัตราสูง
  -เพิ่มขึ้นมากกว่าร้อยละ20ของปีก่อน- อีกทั้งยังเห็นได้ว่าจำนวนผู้โฆษณาได้เพิ่มขึ้นมากด้วย
  ทำให้ส่วนแบ่งตลาดของผู้โฆษณารายใหญ่ลดลง
  เม็ดเงินโฆษณาผ่านสื่อโทรทัศน์มีความหลากหลายมากขึ้นมาก จึงตอกย้ำให้เห็นชัดเจน
  ถึงพลังซื้อที่แข็งแกร่งจากภาวะการแข่งขันและความหลากหลายของอุตสาหกรรม
  ตลอดถึงความมั่นคง และโอกาสที่ดีของการเติบโตอย่างต่อเนื่องของอุตสาหกรรมได้อีกเช่นเคย

  อย่างไรก็ตาม, “เนลสันฯ”ได้รายงานด้วยว่า
  ทั้งสองเครือข่ายใหญ่ทั้ง“ช่อง3”และ“ช่อง7”นี้ต่างก็มีส่วนแบ่งเม็ดเงินโฆษณาต่ำกว่าส่วนแบ่งคนดูที่ทำได้
  แต่ส่วนต่างของส่วนแบ่งตลาดเม็ดเงินโฆษณาระหว่างสองเครือข่ายนี้ไม่ห่างกันมากเช่นส่วนแบ่งคนดู
  แต่สำหรับเครือข่ายที่เหลือทุกสถานีต่างมีส่วนแบ่งเม็ดเงินสูงกว่าส่วนแบ่งคนดู
  แต่ก็ไม่มีใครสามารถยืนยันความถูกต้องแม่นยำของรายงานส่วนแบ่งตลาดที่ว่านี้
  และแม้ว่าส่วนแบ่งการตลาดของสองเครือข่ายใหญ่จะอยู่ในอัตราสูงก็จริง
  แต่เครือข่ายอื่นๆก็ไม่อยู่นิ่ง และได้พยายามที่จะปรับเพิ่มส่วนแบ่งตลาดของตัวเองขึ้นด้วยกันทั้งนั้น
  อีกทั้งโดยภาพรวมแล้วสำหรับธุรกิจโทรทัศน์ปกตินี้ยังมีช่องว่างในระบบUHFสำหรับเครือข่ายรายใหม่เหลืออยู่อีก
  ซึ่งจะขึ้นอยู่กับนโยบายขององค์กรจัดสรรคลื่นความถี่ ที่กำลังอยู่ในระหว่างการจัดตั้ง
  ว่าจะออกใบอนุญาตใหม่อย่างไร/เมื่อไร แต่ก็ไม่น่าจะเป็นเรื่องที่ทำได้ฉับพลัน
  เนื่องจากได้มีกฎให้มีการประกาศแผนแม่บทแจ้งให้ทราบเป็นการทั่วไปก่อนดำเนินการดังกล่าว
  การแข่งขันในธุรกิจนี้จึงเป็นที่น่าสนใจให้ติดตามอยู่ตลอดเวลา

  ภาวะการแข่งขันจากอุตสาหกรรมที่เกี่ยวข้อง

  ในส่วนของธุรกิจโทรทัศน์ระบบบอกรับเป็นสมาชิกนั้น
  นอกจากผู้ประกอบการระดับประเทศที่ได้รับใบอนุญาตแต่เพียงรายเดียวแล้วก็ยังมีผู้ประกอบการระดับท้องถิ่นอีกมากราย
  โดยรวมนั้นแม้จะได้ดำเนินการมาหลายปีแล้วก็ตาม
  แต่ก็ยังไม่สามารถขยายฐานจำนวนผู้บอกรับเป็นสมาชิกได้มากนัก
  ทำให้ผู้ประกอบการหลายรายได้เปลี่ยนรูปแบบการให้บริการไปเป็นการเปิดให้สามารถรับชมได้โดยไม่ต้องเสียค่าสมาชิก
  โดยหวังที่จะหารายได้จากค่าโฆษณาแทน
  แต่ก็ยังไม่สามารถจะแย่งจำนวนผู้ชมส่วนใหญ่ของโทรทัศน์ปกติไปได้อยู่ดี
  และเนื่องจากสภาวะการแข่งขันของผู้ดำเนินธุรกิจดังกล่าวลดลง
  เมื่อผู้ประกอบการระดับประเทศรวมตัวกันทำให้โอกาสของกลุ่มลดลงตามไปด้วย แต่อย่างไรก็ตาม
  เนื่องจากจุดแข็งด้านรายการของกลุ่มบีอีซี เวิลด์ นั้นเป็นที่ยอมรับอย่างเห็นได้ชัดเจน
  จึงเชื่อมั่นว่ากลุ่มบีอีซี เวิลด์ ยังมีโอกาสหารายได้จากธุรกิจโทรทัศน์ระบบบอกรับสมาชิกนี้อยู่

  (3) การจัดหาผลิตภัณฑ์หรือบริการ

  การดำเนินงานของสถานีวิทยุโทรทัศน์ไทยทีวีสีช่อง 3 โดยบริษัท บางกอกเอ็นเตอร์เทนเม้นต์
  จำกัด

  ในด้านการผลิตในฐานะนายสถานีโทรทัศน์นั้น แบ่งงานออกเป็น 1.) การจัดผังรายการ 2.)
  การจัดหาและผลิตรายการ 3.) การแพร่ภาพออกอากาศ

  1.) การจัดผังรายการ

  การจัดผังรายการเพื่อการออกอากาศ
  เป็นขั้นตอนในการผสมผสานลักษณะและคุณภาพของรายการกับความต้องการหรือรสนิยมของผู้ชม
  สถานีโทรทัศน์ไทยทีวีสีช่อง 3 โดยบริษัท บางกอกเอ็นเตอร์เทนเม้นต์ จำกัด
  จะพยายามจัดเวลาของการแพร่ภาพรายการต่างๆ ให้สอดคล้องกับลักษณะของผู้ชม
  ปัจจัยที่จะใช้ในการตัดสินใจเลือกรายการนั้นจะต้องพิจารณาถึงส่วนประกอบหลักๆ ที่สำคัญ คือ
  ผังรายการออกอากาศของสถานีโทรทัศน์อื่นๆ ลักษณะของผู้ชม และรายการที่ผู้ชมต้องการชม

  2.) การจัดหาและผลิตรายการ

  การผลิตรายการของสถานีจะมีอยู่ 2 รูปแบบ คือ
  บางกอกฯจะเป็นผู้ผลิตรายการเองหรือจะจัดหามาจากผู้ผลิตรายอื่น
  รายการที่บางกอกฯเป็นผู้ผลิตเองเป็นประจำคือ รายการข่าว รายการผู้หญิงถึงผู้หญิง เป็นต้น
  นอกจากนี้อาจมีรายการเฉพาะกิจอื่นๆ
  ที่เกิดขึ้นไม่บ่อยนักและขั้นตอนในการดำเนินรายการไม่ยุ่งยากนัก เช่น การถ่ายทอดสด
  รายการรับบริจาคเงินเพื่อการกุศลต่างๆ
  ส่วนรายการที่บางกอกฯร่วมผลิตรายการกับผู้จัดหาและผลิตรายการอื่นนั้น
  บางกอกฯจะกำหนดลักษณะของรายการ และมีส่วนร่วมในการคัดเลือกบทประพันธ์ นักแสดง
  ตลอดจนผู้ที่เกี่ยวข้องด้วย ในส่วนของการจัดหาและผลิตรายการบันเทิงนั้น
  ทางบางกอกฯมีนโยบายที่จะร่วมจัดหา หรือผลิตรายการบันเทิงต่างๆ กับผู้ผลิตรายการทั่วไป
  ทั้งกับบริษัทในเครือและผู้ผลิตรายการอิสระ โดยจะมีส่วนตั้งแต่การกำหนดประเภทของรายการ
  การเลือกบทประพันธ์ และจัดทำบทละคร คัดเลือกนักแสดง ผู้กำกับ ผู้ดำเนินรายการ เป็นต้น

  3.) การแพร่ภาพออกอากาศ

  การส่งสัญญาณภาพของสถานีวิทยุโทรทัศน์ไทยทีวีสีช่อง 3 โดยบริษัท บางกอกเอ็นเตอร์เทนเม้นต์
  จำกัด

  เครือข่ายของสถานีฯ มีทั้งสิ้นรวม 32 สถานีกระจายอยู่ทั่วประเทศไทย ดังนี้

  -------------------- ------------------------------- ------------------- --
  ภูมิภาค                จังหวัด                           ช่องสัญญาณออกอากาศ    

  ภาคกลางและตะวันออก    กรุงเทพมหานคร                    ระบบ UHF ช่อง 32     

                       ระยอง, สระแก้ว และประจวบคีรีขันธ์    ช่อง 6               

                       ตราด                            ช่อง 7               

  ภาคตะวันออกเฉียงเหนือ   นครราชสีมา                       ระบบ UHF ช่อง 41     

                       อุบลราชธานี                       ช่อง 6               

                       ขอนแก่น , สกลนคร และสุรินทร์        ช่อง 7               

                       เลย และหนองบัวลำภู                ช่อง 12              

  ภาคเหนือ              เชียงใหม่                         ระบบ UHF ช่อง 46     

                       สุโขทัย                           ระบบ UHF ช่อง 37     

                       แพร่, แม่ฮ่องสอน, ลำปาง, ตาก       ช่อง 6               
                       และนครสวรรค์                                         

                       น่าน                             ช่อง 7               

                       เชียงราย                         ช่อง 8               

                       เพชรบูรณ์                         ช่อง 11              

  ภาคใต้                สงขลา (หาดใหญ่)                  ระบบ UHF ช่อง 38     

                       สตูล                             ระบบ UHF ช่อง 55     

                       สุราษฎร์ธานี, ตรัง, พังงา            ช่อง 6               

                       ยะลา                            ช่อง 9               

                       ชุมพร, นครศรีธรรมราช, ระนอง       ช่อง 11              
                       และภูเก็ต                                             
  -------------------- ------------------------------- ------------------- --

ธุรกิจวิทยุ

  กลุ่มดำเนินงานธุรกิจวิทยุผ่านบริษัท บางกอกเอ็นเตอร์เทนเม้นต์ จำกัด [บางกอกฯ] และบริษัท
  ยู แอนด์ ไอ คอร์โปเรชั่น จำกัด [ยูแอนด์ไอ] โดยมี บริษัท บีอีซี-เทโร เรดิโอ จำกัด
  บริษัทย่อยซึ่งบริษัท บีอีซี-เทโร เอ็นเตอร์เทนเม้นท์ จำกัด (มหาชน) เข้าถือหุ้นเพิ่มขึ้นถึง
  99.99% เมื่อวันที่ 29 ธันวาคม 2553 [(เดิมชื่อบริษัท เวอร์จิ้น บีอีซี-เทโร เรดิโอ
  (ประเทศไทย) จำกัด) ซึ่งเดิมเป็นบริษัทร่วมทุนระหว่างบริษัท บีอีซี-เทโร เอ็นเตอร์เทนเม้นท์
  จำกัด (มหาชน) กับบริษัท เวอร์จิ้น เรดิโอ อินเตอร์เนชั่นแนล จำกัด]
  เป็นผู้ขายเวลาโฆษณาและที่ปรึกษาด้านการตลาดและพัฒนารายการ

(1) ลักษณะของผลิตภัณฑ์หรือบริการ

  ในปี 2554 มีการออกอากาศรายการวิทยุรวม 2 สถานี แต่ละสถานีมีลักษณะเฉพาะที่ต่างกันดังนี้

+---+---------+-----------------+----------------------+---------------+
| ส |         | ว               | ลักษณะรายการ          | กลุ่มเป้าหมาย    |
| ถ |         | ัน/เวลาออกอากาศ/ |                      |               |
| า |         |                 |                      |               |
| น |         | รัศมีครอบคลุม      |                      |               |
| ีว |         |                 |                      |               |
| ิท |         |                 |                      |               |
| ยุ |         |                 |                      |               |
+---+---------+-----------------+----------------------+---------------+
| 1 | F.M.    | ทุกวัน            | รายการวิทยุยอดนิยมของ   | ค             |
| . | 95.5    | 05.00-02.00 น.  | คนรุ่นใหม่ที่ชอบความทันสมัย | นรุ่นใหม่ทั้งชายแล |
|   |         |                 | เปิดเพลงไทยและสากล    | ะหญิงอายุระหว่าง |
|   | Virgin  | กรุงเทพฯ         | และด                 | 15-30 ปี       |
|   | Hitz    | และปริมณฑล       | ำเนินรายการเป็นภาษาไทย |               |
+---+---------+-----------------+----------------------+---------------+
| 2 | F.M.    | ทุกวัน            | รายกา                | กลุ่มค          |
| . | 105.5   | 06.00-24.00 น.  | รวิทยุยอดนิยมของคนทำงาน | นทำงานทั้งชายแล |
|   |         |                 | เปิดเพลงสาก           | ะหญิงอายุระหว่าง |
|   | EAZY    | กรุงเทพฯ         | ลที่ได้รับความนิยมในปัจจุบัน | 18-35 ปี       |
|   | F.M.    | และปริมณฑล       | และด                 |               |
|   |         |                 | ำเนินรายการเป็นภาษาไทย |               |
+---+---------+-----------------+----------------------+---------------+

การตลาดและภาวะการแข่งขัน

  กลยุทธ์ในการแข่งขัน

  - มีผู้ร่วมทุนที่แข็งแกร่งและมีแบรนด์ที่เป็นที่นิยมทั่วโลก: บริษัทฯ
  สรรหาผู้ร่วมทุนที่แข็งแกร่งในอุตสาหกรรมที่เกี่ยวข้องโดยผู้ร่วมทุนดังกล่าวจะต้องมีชื่อเสียงที่ดี
  เป็นที่รู้จักและนิยมของคนทั่วไป มีสถานะภาพทางการเงินที่แข็งแรง
  และมีทีมงานที่มีประสบการณ์ซึ่งสามารถถ่ายทอดให้กับบุคลากรของบริษัทฯ ได้
  แม้ปัจจุบันได้ยกเลิกการร่วมทุนแล้ว แต่ก็ยังใช้แบรนด์ และได้รับการสนับสนุนอยู่

  - ทีมงานและบุคลากรที่มีประสิทธิภาพ:
  ทีมงานและบุคลากรเป็นมืออาชีพที่มีประสบการณ์ในวงการในประเทศ
  และต่างประเทศอย่างต่อเนื่องยาวนาน มีผลงานและภาพพจน์ที่ดีเสมอมา

  การจำหน่ายและช่องทางจัดจำหน่าย

  ช่องทางการจำหน่ายเวลาโฆษณาของธุรกิจวิทยุจะมาจากกลุ่มลูกค้าที่เป็นบริษัทโฆษณา(Agency)
  ซึ่งจะซื้อเวลาโฆษณาจากผู้นำเสนอรายการ
  และจะเป็นผู้เสนอการจัดสรรและวางแผนการใช้สื่อโฆษณาของลูกค้าผู้เป็นเจ้าของสินค้า
  โดยในส่วนนี้คิดเป็นอัตราร้อยละ 70 ของยอดขาย และลูกค้าอีกกลุ่มหนึ่ง ได้แก่ ลูกค้าโดยตรง
  (Direct Customer) ซึ่งเป็นผู้ประกอบการในธุรกิจต่างๆ
  ที่ซื้อเวลาโฆษณาจากผู้นำเสนอรายการโดยตรงคิดเป็นอัตราร้อยละ 30 ของยอดขาย

  ภาวะอุตสาหกรรมและการแข่งขัน

  ปัจจุบันมีสถานีวิทยุทั่วประเทศทั้งหมด 524 สถานี
  ไม่นับรวมวิทยุชุมชนที่ดำเนินงานโดยทั้งที่มีและไม่มีใบอนุญาต
  โดยกระจายเสียงในกรุงเทพมหานครและจังหวัดใกล้เคียงจำนวน 78
  สถานี-ไม่นับรวมวิทยุชุมชน; แบ่งเป็นสถานีที่จัดรายการวิทยุภาค FM 40 สถานี
  (แหล่งข้อมูลจากกรมไปรษณีย์โทรเลข)
  ผู้ผลิตรายการจะต้องทำสัญญาเช่าเวลาจากทางเจ้าของสถานีเพื่อจัดรายการ
  ทั้งนี้ผู้ผลิตรายการต้องมีความพร้อมในด้านเงินทุน ประสบการณ์และความชำนาญ
  พร้อมทั้งมีบุคลากรที่มีความสามารถอย่างเพียงพอ
  การแข่งขันระหว่างผู้ผลิตรายการวิทยุจะเน้นการแข่งขันในลักษณะของรายการ
  รูปแบบรายการที่ชัดเจน คุณภาพของรายการ การรักษากลุ่มผู้ฟังเดิม
  พร้อมกับการสร้างกลุ่มผู้ฟังใหม่ๆ และพยายามแบ่งกลุ่มผู้ฟังให้ชัดเจน
  เพื่อให้รายการเป็นที่ต้องการของลูกค้าในการโฆษณา อย่างไรก็ตาม
  รายการใดที่ได้รับความนิยมและมีกลุ่มผู้ฟังของตนเอง
  จะมีผู้ผลิตรายการรายอื่นเข้ามาแข่งขันเพื่อแย่งชิงส่วนแบ่งตลาด
  ทั้งนี้ลูกค้าที่บริษัทโฆษณาจะเลือกซื้อโฆษณาโดยพิจารณาจากรายการที่ได้รับความนิยมสูงและอยู่ในช่วงPrime
  Timeเป็นหลัก

+----------------------------+--------------------+-------------------+
| กลุ่มเป้าหมาย                 | รายการวิทยุของบริษัท   | รายการวิทยุของคู่แข่ง  |
+----------------------------+--------------------+-------------------+
| ค                          | F.M. 95.5 MHz.     | F.M. 97.5 MHz.    |
| นรุ่นใหม่ทั้งชายและหญิงอายุระหว่าง | Virgin Hitz        | Seed              |
| 15-30 ปี ผู้นิยมเพลงไทยและสากล |                    |                   |
|                            |                    | ของ MCOT          |
+----------------------------+--------------------+-------------------+
| กลุ่มค                       | F.M. 105.5 MHz     | F.M. 102.5 MHz.   |
| นทำงานทั้งชายและหญิงอายุระหว่าง | EAZY F.M.          | Get               |
| 18-35 ปี ผู้นิยมเพลงสากล       |                    | และF.M.107.0MHz.  |
|                            |                    | ของ MCOT          |
+----------------------------+--------------------+-------------------+

  ในส่วนของธุรกิจวิทยุ ซึ่งก็เป็นธุรกิจอีกส่วนหนึ่งของกลุ่ม บีอีซีเวิลด์
  มีการแข่งขันกันยิ่งกว่าโทรทัศน์ จากจำนวนคลื่นที่มีมากกว่าระบบโทรทัศน์
  ทั้งคลื่นเอฟ.เอ็ม.และคลื่นเอ.เอ็ม แต่การที่พื้นที่ครอบคลุมซึ่งเล็กกว่าโทรทัศน์มาก
  วิทยุจึงจำเป็นต้องสร้างบุคลิกให้เหมาะสมกับผู้ฟังเฉพาะกลุ่ม(NICHE MARKET)
  เพื่อให้มีบุคลิกที่ชัดเจนเด่นชัดมากขึ้น
  เมื่อภาวะเศรษฐกิจดีขึ้นเช่นนี้ทำให้โอกาสของสื่อเฉพาะกลุ่มมีมากขึ้นด้วย
  จึงทำให้สภาวะการแข่งขันในธุรกิจวิทยุมีมากขึ้น
  และเนื่องจากปัจจัยแห่งความสำเร็จของผู้ประกอบการธุรกิจโทรทัศน์และวิทยุ
  อยู่ที่ความสามารถในการเข้าถึงกลุ่มลูกค้าของผู้โฆษณาให้ได้มากที่สุด ดังนั้น
  เป้าหมายหลักของกลุ่มบีอีซี เวิลด์
  คือการดำเนินงานเพื่อเพิ่มจำนวนผู้ชมรายการโทรทัศน์และผู้ฟังรายการวิทยุอย่างมีประสิทธิภาพให้มากที่สุด
  ธุรกิจวิทยุของกลุ่ม บีอีซี เวิลด์ แต่ละคลื่นซึ่งเน้นเพียงเฉพาะกลุ่ม (NICHE MARKET)ที่ชัดเจน
  และก็ได้รับผลสำเร็จชัดเจนมากขึ้น จึงได้มีความพยายามที่จะขยายกลุ่มนั้นๆให้ได้กว้างมากขึ้น
  แต่เนื่องจากการปฎิรูปของอุตสาหกรรมที่ได้ถูกกำหนดไว้ในรัฐธรรมนูญฉบับก่อนมาตั้งแต่ปลายปี2540
  ถูกเลื่อนออกไปจากปัญหาการจัดตั้งองค์กรอิสระที่จะมากำกับดูแลกิจการกระจายเสียงวิทยุ/โทรทัศน์
  สัญญาดำเนินการในธุรกิจวิทยุส่วนใหญ่จึงกลายเป็นสัญญาระยะสั้นที่ต้องต่อสัญญากันแบบปีต่อปี
  จึงมีการแข่งขันแย่งสถานีวิทยุที่ประสบความสำเร็จกันมากขึ้น
  และมีส่วนผลักดันให้ต้นทุนในการประกอบการเพิ่มมากขึ้น
  ทั้งยังอาจขาดความต่อเนื่องหากไม่สามารถรักษาคลื่นเดิมไว้ได้
  แม้จะยังสามารถย้ายไปนำเสนอจากสถานีใหม่ได้ก็ตาม
  แต่ก็มีผลทำให้ความสามารถในการทำกำไรจากธุรกิจวิทยุนี้ต่ำลง แต่ในส่วนของ บีอีซี เวิลด์ นั้น
  เนื่องจาก รายได้ในส่วนนี้ไม่ได้เป็นสัดส่วนที่สูงนักจึงถูกกระทบไม่มาก

-   ธุรกิจสื่อใหม่

  (1) ลักษณะของผลิตภัณฑ์หรือบริการ

  ลักษณะผลิตภัณฑ์หรือบริการของธุรกิจในกลุ่มจะเป็นการผลิตผลิตภัณฑ์
  หรือให้บริการเพื่อให้สอดคล้องและต่อเนื่องกับผลิตภัณฑ์หลักของบริษัท
  ปัจจุบันได้ลงทุนในธุรกิจเกี่ยวเนื่องกับอินเตอร์เน็ตและโทรศัพท์มือถือ ได้แก่ บริษัท บีอีซีไอ
  คอร์ปอเรชั่น จำกัด และบริษัท บีอีซี - มัลติมีเดีย จำกัด ได้แก่
  การให้บริการการดาวน์โหลดริงโทน(Ringtone) ภาพ (Logo/Picture/ Screen Saver)
  ให้บริการ ข้อมูลด้วยเสียงทางโทรศัพท์เป็นต้น โดยมี บริษัท บีอีซี–เทโร คอมคอม จำกัด
  ดำเนินธุรกิจเป็นตัวแทนขายสื่อโฆษณาและสปอนเซอร์บนหน้าจอโทรศัพท์เคลื่อนที่
  ผ่านเครือข่ายผู้ให้บริการโทรศัพท์เคลื่อนที่ในประเทศไทย
  อีกทั้งกำลังมองหาช่องทางดำเนินธุรกิจรับ-ส่งสัญญาณผ่านดาวเทียม และ
  ธุรกิจโทรทัศน์ผ่านดาวเทียม ผ่านทางบริษัท บางกอกแซทเทิลไลท์ แอนด์ เทเลคอมมิวนิเคชั่น
  จำกัด และบริษัท แซทเทิลไลท์ ทีวี บรอดคาสติ้ง จำกัด

(2) การตลาดและภาวะการแข่งขัน

  ภาวะอุตสาหกรรมและการแข่งขัน

  ในส่วนของธุรกิจสื่อใหม่ ทั้งในส่วนของเว็บไซต์ทางอินเตอร์เน็ต
  และการใช้การส่งข้อความทางระบบเครือข่ายโทรศัพท์ ทั้งในส่วนข้อความเสียง
  ข้อความตัวหนังสือ และข้อความรูปภาพทั้งภาพนิ่งและภาพเคลื่อนไหว ก็มีการแข่งขันค่อนข้างสูง
  เนื่องจาก มีผู้เข้ามาร่วมให้บริการด้านข้อมูลมากราย
  และจำนวนผู้ใช้บริการก็เพิ่มขึ้นอย่างก้าวกระโดด อย่างไรก็ตาม
  ปัจจัยความสำเร็จในส่วนนี้ขึ้นอยู่กับทั้งเนื้อหาและการประชาสัมพันธ์โฆษณาบริการนั้นๆ ดังนั้นกลุ่ม
  บีอีซี เวิลด์ จึงน่าจะมีจุดเด่นกว่าคู่แข่งขันรายอื่นๆในธุรกิจนี้
  อีกทั้งการเข้ามาร่วมในธุรกิจนี้ก็เป็นการสร้างโอกาสในอนาคตของกลุ่มเพิ่มมูลค่ารายการต่างๆที่กลุ่มถือครองอีกด้วย
  เพียงแต่ว่าในปัจจุบันธุรกิจนี้ยังมีขนาดเล็กอยู่มากแต่ก็มีอัตราการเติบโตดีพอสมควร

  กลุ่มลูกค้าเป้าหมาย

  ธุรกิจที่เกี่ยวเนื่องกับอินเตอร์เน็ตและโทรศัพท์มือถือ
  เป็นลักษณะของการให้บริการกับบุคคลทั่วไปที่ใช้โทรศัพท์มือถือหรือผู้เล่นอินเตอร์เน็ต
  ดังนั้นกลุ่มลูกค้าจึงเป็นกลุ่มนักเรียน นักศึกษา กลุ่มคนทำงาน
  หรือกลุ่มบุคคลทั่วไปที่ใช้โทรศัพท์มือถือหรือบุคคลที่มีความสนใจในอินเตอร์เน็ต รับข้อมูลข่าวสาร
  และส่งข้อความสั้นร่วมลงคะแนนโหวตรายการต่าง ๆ หรือร่วมแสดงความคิดเห็น กับรายการต่าง
  ๆ เป็นต้น

  กลุ่มธุรกิจดำเนินการจัดหาและผลิตรายการ

-   ธุรกิจจัดหาและผลิตรายการบันเทิงและสารคดี

  ดำเนินงานโดย บริษัท บีอีซี เวิลด์ จำกัด (มหาชน) บริษัท รังสิโรตม์วนิช จำกัด บริษัท
  นิวเวิลด์ โปรดั๊กชั่น จำกัด บริษัท บางกอกเทเลวิชั่น จำกัด บริษัท ทีวีบี ทรี เน็ตเวอร์ค จำกัด
  บริษัท บีอีซี อินเตอร์เนชั่นแนล ดิสทริบิวชั่น จำกัด บริษัท บีอีซี – เทโร เอ็นเตอร์เทนเม้นท์
  จำกัด (มหาชน) และบริษัท แฮฟเอกู๊ดดรีม จำกัด

  การที่จัดตั้งบริษัทผู้จัดหาและผลิตรายการเป็นจำนวนหลายบริษัทในกลุ่มนี้
  เพื่อให้มีความคล่องตัวในการติดต่อกับทีมงานผู้ผลิตรายการอิสระ
  และสร้างให้เกิดการแข่งขันกันเองในด้านการจัดหาหรือผลิตรายการที่มีคุณภาพเพื่อแพร่ภาพทางสถานีโทรทัศน์
  และขยายเวลาโฆษณาในช่วงเวลาดังกล่าว

(1) ลักษณะของผลิตภัณฑ์หรือบริการ

  รายการโดยส่วนใหญ่จะเป็นรายการที่จัดหา หรือควบคุมการผลิตมาจากบริษัท บีอีซี เวิลด์ จำกัด
  (มหาชน), บริษัท รังสิโรตม์วนิช จำกัด, บริษัท นิวเวิลด์ โปรดั๊กชั่น จำกัด และบริษัท
  บางกอกเทเลวิชั่น จำกัด โดยบริษัทดังกล่าวจะเป็นผู้หารายการให้แก่สถานีวิทยุโทรทัศน์ โดย
  เฉพาะส่วนการผลิตละครนั้น บริษัทในเครือดังกล่าวจะทำการว่าจ้างผู้ผลิตรายการอิสระหลายราย
  เพื่อให้ดำเนินการผลิตละครให้

(2) การตลาดและภาวะการแข่งขัน

  จากวัตถุประสงค์ในการจัดตั้งบริษัทในธุรกิจนี้เพื่อผลิตรายการให้กับสถานีวิทยุโทรทัศน์
  และเป็นหลักเพื่อให้เกิดการแข่งขันในด้านการจัดหารายการและผลิตรายการที่มีคุณภาพ
  อย่างไรก็ตาม กลุ่มลูกค้าของบริษัทก็คือผู้ชมรายการ
  ดังนั้นกลุ่มบริษัทจะต้องแข่งขันด้านคุณภาพของรายการกับสถานีต่างๆ ในช่วงเวลาเดียวกัน

กลยุทธ์ในการแข่งขัน

  เนื่องจากรายได้ของธุรกิจนี้เป็นรายได้จากการขายเวลาโฆษณา
  ประกอบการแข่งขันเพื่อแย่งชิงส่วนแบ่งตลาดในช่วงเวลาต่างๆ ทั้งจากผู้ประกอบการรายเดิม
  และผู้ประกอบรายใหม่ที่จะเข้ามาในอนาคต
  กลุ่มบริษัทจะใช้กลยุทธ์ในการกำหนดกลุ่มเป้าหมายให้ชัดเจนและควบคุมคุณภาพของรายการโดยเฉพาะรายการละคร
  กลุ่มบริษัทมีนโยบายที่ให้บริษัทที่รับทำละคร
  ผลิตรายการให้เสร็จสมบูรณ์ก่อนที่จะเริ่มแพร่ภาพเพื่อให้การถ่ายทำเป็นไปโดยสมบูรณ์และมีคุณภาพ
  ไม่เสี่ยงต่อการถ่ายทำไม่เสร็จ และไม่มีนโยบายที่จะยืดเนื้อหาของรายการมากกว่าที่ควรจะเป็น
  เพื่อไม่ให้เกิดความไม่น่าสนใจ นอกจากนี้จะพยายามคัดสรร
  เลือกผู้ผลิตรายการให้เหมาะสมกับประเภทรายการ หรือเรื่องที่จะทำการผลิต
  ทั้งนี้ผู้ผลิตรายการจะมีความถนัดแตกต่างกันออกไป เพื่อให้คุณภาพของละครมีความสมบูรณ์ที่สุด
  นอกจากนี้กลุ่มบริษัทยังใช้กลยุทธ์ในการสร้างความต่อเนื่องในฐานลูกค้า
  โดยให้ผู้ชมมีส่วนร่วมในรายการนอกจากการรับชมเพียงอย่างเดียวโดยจัดกิจกรรมต่าง ๆ เช่น
  การโทรเข้ามาตอบคำถามชิงรางวัล หรือ การที่นำรางวัลไปแจกผู้ชมที่ชมช่อง 3 เมื่อออกสำรวจ
  การส่งข้อความสั้นเพื่อแสดงความคิดเห็นกับรายการฯลฯ

  (3) การจัดหาผลิตภัณฑ์และบริการ

  การดำเนินการของกลุ่มบีอีซี เวิลด์ จะประกอบด้วย การผลิตรายการเอง
  การว่าจ้างให้ผู้ผลิตรายการอิสระรายอื่นทำการผลิตรายการให้
  และการซื้อภาพยนตร์ทั้งจากในและต่างประเทศ ซึ่งกลุ่มบีอีซี เวิลด์
  มีนโยบายที่จะว่าจ้างผู้ผลิตรายการอิสระ หรือซื้อรายการประเภทภาพยนตร์เป็นส่วนใหญ่
  เพื่อควบคุมต้นทุนและค่าใช้จ่ายให้มีประสิทธิภาพมากขึ้น
  แต่จะมีเป็นบางครั้งบางคราวเท่านั้นที่จะมีการผลิตรายการขึ้นมาเอง โดยมีรายละเอียด ดังนี้

1.  การผลิตรายการขึ้นมาเอง

  กลุ่มบีอีซี เวิลด์ จะดำเนินการผลิตรายการขึ้นมาเองเพื่อการแพร่ภาพในโอกาสพิเศษ
  และเรื่องที่จะผลิตขึ้นมานั้นจะเป็นเสมือนการนำเสนอรายการดีๆ ให้แก่ผู้ชมโดยไม่หวังรายได้
  ซึ่งในอดีตเคยผลิตละครเรื่อง สมเด็จพระศรีสุริโยทัย

2.  การว่าจ้างผู้ผลิตอิสระรายอื่น ๆ

  กลุ่มบีอีซี เวิลด์ จะว่าจ้างให้ผู้ผลิตรายการอิสระอื่นๆผลิตรายการให้
  ซึ่งโดยส่วนใหญ่จะเป็นรายการประเภทละครโทรทัศน์ ลิขสิทธิ์ของละครที่กลุ่มบีอีซี
  เวิลด์ว่าจ้างให้ผู้ผลิตรายการอิสระทำให้นั้นจะตกเป็นของกลุ่มบีอีซี เวิลด์
  ในการดำเนินงานกลุ่มบีอีซี
  เวิลด์จะทำหน้าที่เป็นตัวกลางที่จะประสานงานระหว่างผู้ผลิตรายการอิสระ
  และทางสถานีวิทยุโทรทัศน์ไทยทีวีสี ช่อง 3
  จะเข้ามามีส่วนร่วมในการคัดเลือกรายการที่จะแพร่ภาพทางสถานี
  และให้ความช่วยเหลือในด้านอุปกรณ์ และบุคลากรในกระบวนการที่เกี่ยวข้องแก่บริษัทด้วย เช่น
  ให้ยืมอุปกรณ์การบันทึกเสียงพร้อมเจ้าหน้าที่ควบคุมอุปกรณ์หรือให้ใช้ห้องส่ง
  เพื่อบันทึกละครพร้อมอุปกรณ์ในการบันทึกรายการในสถานที่ด้วย

  3.) การซื้อรายการภาพยนตร์

  บมจ. บีอีซี เวิลด์และบริษัท รังสิโรตม์วนิช จำกัด
  ได้ซื้อภาพยนตร์ทั้งในและต่างประเทศที่เคยได้รับความนิยมเพื่อนำมาแพร่ภาพด้วย
  โดยจะซื้อภาพยนตร์ต่างๆ
  ไว้ก่อนล่วงหน้าเพื่อเลือกภาพยนตร์ที่เหมาะสมกับช่วงเวลาแพร่ภาพในอนาคต
  ส่วนมากจะจัดซื้อภาพยนตร์ต่างประเทศมากกว่าการซื้อภาพยนตร์ไทย
  เนื่องจากภาพยนตร์ต่างประเทศมีความหลากหลายมากกว่า

-   ธุรกิจผลิตรายการแสดงโชว์/คอนเสิร์ต และจัดกิจกรรมรณรงค์ต่างๆ

  ดำเนินการโดย บริษัท บีอีซี – เทโร เอ็นเตอร์เทนเม้นท์ จำกัด (มหาชน) [บีอีซี-เทโรฯ]
  บริษัท ไทยทิคเก็ตเมเจอร์ จำกัด [ไทยทิคเก็ตฯ] บริษัท แฮฟเอกู๊ดดรีม จำกัด บริษัท
  บีอีซี-เทโร ซีเนริโอ จำกัด และบริษัท บีอีซี-เทโร ศาสน จำกัด

(1) ลักษณะของผลิตภัณฑ์หรือบริการ

  ลักษณะของผลิตภัณฑ์ในปัจจุบัน ได้แก่

-   การจัดหารายการแสดงและจัดกิจกรรม ได้แก่ การแสดงดิสนี่ย์ ออน ไอซ์
    การจัดประกวดมิสไทยแลนด์เวิลด์ การจัดแสดงคอนเสิร์ตโดยศิลปินต่างประเทศ
    การจัดกิจกรรมด้านกีฬา ดำเนินการโดยบีอีซี-เทโรฯ นอกจากนี้
    ได้ทำการผลิตรายการประเภทเกมส์การแข่งขันเพื่อออกอากาศทางสถานีโทรทัศน์
    ซึ่งดำเนินการโดย บริษัท แฮฟเอกู๊ดดรีม จำกัด

-   ธุรกิจการให้บริการจัดกิจกรรมส่งเสริมกิจกรรมการตลาดและกิจกรรมรณรงค์ต่างๆ
    รวมถึงธุรกิจเกี่ยวเนื่อง ดำเนินการโดยบริษัทย่อย

-   การบริการโฆษณา ส่งเสริมการขาย รับจองและขายบัตรเข้าชมการแสดงต่างๆ
    ซึ่งดำเนินการโดยไทยทิคเก็ตฯ ซึ่งให้บริการแก่การจัดแสดงของบีอีซี-เทโรฯ
    และบริษัทภายนอกอื่นๆ ไม่ว่าจะเป็นการจำหน่ายตั๋วคอนเสิร์ต การแสดงละครเวที ฯลฯ
    และในปัจจุบันได้ขยายการให้บริการไปสู่การรับจองตั๋วรถโดยสารอีกด้วย

-   ดำเนินการจัดแสดงละครบนเวที ซึ่งดำเนินการโดยบริษัท บริษัท บีอีซี-เทโร ซีเนริโอ จำกัด

-   ดำเนินการบริหารจัดการสโมสรฟุตบอล ซึ่งดำเนินการโดยบริษัท บริษัท บีอีซี-เทโร ศาสน
    จำกัด

(2) การตลาดและภาวะการแข่งขัน

  ภาวะการแข่งขันและกลยุทธ์ในการแข่งขัน

  เนื่องจากการดำเนินการในธุรกิจนี้มีกิจกรรมที่ค่อนข้างหลากหลาย
  และมุ่งเน้นไปที่การเสริมสร้างความบันเทิงให้กับผู้ชมเป็นหลัก
  จึงยากต่อการที่จะระบุถึงคู่แข่งอย่างชัดเจน
  อย่างไรก็ตามการประกอบธุรกิจของกลุ่มนี้มีรายได้หลักมากกว่าครึ่ง
  เกิดจากการจัดการแสดงสดซึ่งมีบุคลิกเด่นเฉพาะตัวที่เน้นเฉพาะการจัดการแสดงที่เป็นนานาชาติ
  ซึ่งมีผู้ประกอบการน้อยราย ประกอบกับบริษัทในกลุ่มมีประวัติการทำงานและผลงานเด่น
  เมื่อคำนึงรวมถึงศักยภาพในการประชาสัมพันธ์ และการส่งเสริมการขาย
  ที่ได้รับการสนับสนุนจากบริษัทย่อยรายอื่นในกลุ่มที่ดำเนินธุรกิจทั้งสื่อโทรทัศน์ และสื่อวิทยุ
  ประกอบกับไทยทิคเก็ตฯดำเนินธุรกิจรับจองและขายบัตรเข้าชมการแสดงต่างๆ
  ซึ่งถือเป็นข้อได้เปรียบกว่าคู่แข่งขันรายอื่น
  บีอีซี-เทโรจึงเป็นตัวเลือกรายต้นๆของผู้ที่คิดจะมีการแสดงในลักษณะดังกล่าวนี้ในประเทศไทย
  จึงทำให้บีอีซี-เทโรน่าจะมีโอกาสที่จะประสบความสำเร็จได้ดีกว่าผู้ประกอบการรายอื่น ๆ

กลุ่มลูกค้าเป้าหมาย

  จากการประกอบธุรกิจในส่วนนี้มีความหลากหลาย กลุ่มลูกค้าเป้าหมายจึงต่างกันออกไป
  ในส่วนของการจัดการแสดงนั้นกลุ่มเป้าหมายเป็นบุคคลที่มีกำลังซื้อสูง
  มีการศึกษาดีสนใจในสิ่งต่างๆ
  อีกทั้งยังได้ชาวต่างชาติที่อาศัยอยู่ในประเทศเป็นลูกค้ากลุ่มใหญ่อีกด้วย
  ในส่วนของการจัดกิจกรรมรณรงค์นั้นจะได้ลูกค้าที่เป็นเจ้าของสินค้าที่ต้องการสร้างความสนใจในสินค้าของตนเป็นพิเศษ
  หรือต้องการเข้าถึงลูกค้าในระดับใกล้ชิดมากกว่าการโฆษณาตามปกติซึ่งก็มีหลากหลาย
  ในส่วนของการให้บริการ โฆษณา ส่งเสริมการขาย รับจองและขายบัตรเข้าชมการแสดงต่างๆนั้น
  ลูกค้าหลักนอกจากบีอีซี-เทโรแล้วยังได้แก่ผู้สนใจจัดกิจกรรมการแสดงต่างๆ
  ที่อาจดูเหมือนเป็นคู่แข่งกับบีอีซี-เทโรแต่ในข้อเท็จจริงแล้วมีลักษณะเกื้อหนุนช่วยกันสร้างตลาดมากกว่า
  ประกอบกับประสิทธิภาพของบีอีซี-เทโรเป็นที่เด่นชัดจึงมีส่วนแบ่งตลาดสูงมากกว่าใครๆ

(3) การจัดหาผลิตภัณฑ์และบริการ

    บีอีซี-เทโรฯ ได้ขยายงานด้านบันเทิงอย่างต่อเนื่อง มีประวัติการทำงานและผลงานเด่น
    เมื่อคำนึงรวมถึงศักยภาพในการประชาสัมพันธ์ และการส่งเสริมการขาย
    ที่ได้รับการสนับสนุนจากบริษัทย่อยรายอื่นในกลุ่มที่ดำเนินธุรกิจทั้งสื่อโทรทัศน์ และสื่อวิทยุ
    บีอีซี-เทโรจึงเป็นตัวเลือกรายต้นๆของผู้ที่คิดจะมีการแสดงในลักษณะดังกล่าวนี้ในประเทศไทย
    ทั้งในแง่ของศิลปินนักแสดง และของผู้จัดรายการเองซึ่งเป็นลูกค้ารับบริการรับจองและขายบัตร
    การจัดหาผลิตภัณฑ์จึงขึ้นอยู่กับภาวะเศรษฐกิจและบรรยากาศโดยรวมว่าสนับสนุนให้มีการแสดงเช่นว่านี้มากน้อยเพียงใด
    แต่ก็ยังต้องอิงภาวะและโอกาสในระดับภูมิภาคด้วย
    เนื่องจากศิลปินต่างชาติที่จะมาแสดงในไทยนั้นมักจะต้องดูโอกาสในระดับภูมิภาคด้วยเพื่อให้คุ้มต่อการเตรียมการเดินทางมายังภูมิภาคแถบนี้

-   ธุรกิจต่อเนื่องและสนับสนุน

  ดำเนินการโดย บริษัท บีอีซี แอสเซท จำกัด บริษัท บีอีซี ไอที โซลูชั่น จำกัด บริษัท บี อี ซี
  บรอดคาสติ้ง เซ็นเตอร์ จำกัด บริษัท สำนักข่าว บีอีซี จำกัด และบริษัท บีอีซี สตูดิโอ จำกัด

(1) ลักษณะของผลิตภัณฑ์หรือบริการ

  บริษัทในธุรกิจนี้ จะผลิตหรือให้บริการเพื่อสนับสนุนงานหลักของธุรกิจโทรทัศน์
  หรือสนับสนุนงานบริหารของกลุ่ม สามารถสรุปได้ดังนี้

1.  งานสนับสนุนงานบริหารและธุรการทั่วไป ได้แก่ บริษัท บีอีซี แอสเซท จำกัด ซึ่งเป็นผู้จัดหา
    และให้เช่าทรัพย์สินแก่บริษัทในกลุ่ม ส่วนบริษัท บีอีซี ไอที โซลูชั่น จำกัด ซึ่งเป็นผู้จัดหา
    และให้บริการด้านคอมพิวเตอร์ให้แก่บริษัทในกลุ่ม และบริษัท บี อี ซี บรอดคาสติ้ง เซ็นเตอร์
    จำกัด ซึ่งเป็นผู้ให้บริการอุปกรณ์ห้องสตูดิโอ

2.  งานสนับสนุนและต่อเนื่องของธุรกิจโทรทัศน์ ซึ่งมีโครงการที่จะดำเนินการในอนาคต ได้แก่

    1.  บริษัท สำนักข่าว บีอีซี จำกัด มีโครงการที่จะให้ “ข่าว” เป็นผลิตภัณฑ์หลัก
        โดยอาจจะแยกประเภทแตกย่อยออกไปอีก เช่น ข่าวการเมือง ข่าวเศรษฐกิจ
        ข่าวต่างประเทศ ข่าวอาชญากรรม ข่าวสังคม ข่าวบันเทิง ข่าวกีฬา ข่าวภูมิภาค
        สกู๊ปข่าว รายงานพิเศษ เป็นต้น

    2.  บริษัท บีอีซี สตูดิโอ จำกัด จะมีบริการหลักคือ
        ให้บริการห้องสตูดิโอพร้อมอุปกรณ์ที่ทันสมัยเพื่อการผลิตรายการ เช่น ละครโทรทัศน์
        รายการวาไรตี้โชว์ และรายการเกมโชว์ เพื่อแพร่ภาพออกอากาศทางสถานีโทรทัศน์

(2) การตลาดและภาวะการแข่งขัน

  กลุ่มลูกค้าเป้าหมาย

  ลูกค้าหลักของธุรกิจนี้คือ บริษัทในกลุ่มบีอีซี เวิลด์
  เนื่องจากเป็นธุรกิจที่สนับสนุนและต่อเนื่องจากธุรกิจหลักของกลุ่มบีอีซี เวิลด์
  ในช่วงที่จะเริ่มต้นจึงเน้นที่จะให้บริการให้แก่บริษัทในกลุ่มบีอีซี เวิลด์ อย่างไรก็ตาม
  ก็มีแผนที่จะสร้างลูกค้าภายนอกเช่นกัน

(3) การจัดหาผลิตภัณฑ์หรือบริการ

  งานสนับสนุนงานบริหารและธุรการทั่วไปที่ บริษัท บีอีซี แอสเซท จำกัด
  ซึ่งเป็นผู้จัดหาและให้เช่าทรัพย์สิน บริษัท บีอีซี ไอที โซลูชั่น จำกัด
  ซึ่งเป็นผู้จัดหาและให้บริการด้านคอมพิวเตอร์ ให้แก่บริษัทในกลุ่ม และบริษัท บี อี ซี บรอดคาสติ้ง
  เซ็นเตอร์ จำกัด ซึ่งเป็นผู้ให้บริการอุปกรณ์ห้องสตูดิโอนั้น
  ดำเนินการเพื่อให้การบริหารทรัพย์สินหรือทรัพยากรของกลุ่มบีอีซี เวิลด์
  ได้สร้างประโยชน์สูงสุดในภาพรวม
  การจัดหาผลิตภัณฑ์หรือบริการจากผู้ประกอบการทั่วไปในท้องตลาดสามารถทำได้เป็นการทั่วไป
  และการจัดหาเป็นกลุ่มก้อนจำนวนมากเช่นนี้มีผลต่อการต่อรองราคาทำให้กลุ่มสามารถจัดหาได้ในราคาที่ดีขึ้นด้วยเช่นกัน